山行經樵翁
作者：鮑溶
朝代：唐

paragraphs: 我心勞我身，遠道誰與論。
心如木中火，憂至常自燔。
披訪結恩地，世人輕報恩。
女無良媒識，知入何人門。
寒日行深山，路由谷中村。
田翁樵採熟，男女謳吟喧。
借問身命謀，上言媿乾坤。
時清公賦薄，力勤地利繁。
下念草木年，坐家見重孫。
舉案饋賓客，糟漿盈陶尊。
醉閑鹿裘煗，白髮舞軒軒。
仰羨太古人，余將破行轅。
遑遑問身事，師友難爲言。
離歌又行去，落日低寒泉。